Poročila, 12.12.2011


Naslov: Posavci vidijo v energetiki svojo prihodnost

Napoved za voditelja:

Posavje je s krško nuklearko, brestaniško termo elektrarno in verigo HE na Savi zagotovo pomembno energetsko območje v Sloveniji. Tako naj bi bilo tudi v bodoče, saj naj bi se gradnje HE do leta 2017 zaključila, začenja pa se obnova plinskih blokov v Brestanici in priprave na gradnjo morebitne nove jedrske elektrarne, pred tem pa bodo tam morali zgraditi tudi stalno odlagališče NSRAO. O teh temah so danes spregovorili tudi na posvetu, ki sta ga v Brežicah pripravila Regionalna razvojna agencija Posavje in Svet regije Posavje.

T- Iz Posavja GORAN ROVAN /

X- Snemalec in montažer Jože Grajžl /

V Posavju že leta opozarjajo, da se bomo morali za postavitev zadnje v verigi savskih hidro elektrarn dogovoriti s svojimi sosedi. A doslej ni bilo na tem narejeno skoraj nič, razen to, da ima to območje posebno mesto v podonavski strategiji in pilotnem projektu obeh držav.

T- ALEŠ BIZJAK /
X- Inštitut za vode RS /

»Prvi koraki v temu usklajevanju so narejeni, vendar je potrebno še kar nekaj dela z hrvaškimi kolegi zato, da bi družno nastopili na tem, na razpisih za evropska sredstva.«

Gradnja krške HE se nadaljuje, prav tako akumulacijskega bazena. Koncesionar pa je zadovoljen, da je bil letos sprejet tudi dopolnjen zakon o koncesiji.

T- BOGDAN BARBIČ /
X- direktor HE na Spodnji Savi d.o.o. /
»Ki je omogočil nadaljnje nemoteno financiranje pri tem, predvsem akumulacijskega bazena, pred nami pa je še ključna stvar, to je dogovor z republiko Hrvaško, ki ga bo morala nova vlada na nek način uskladiti z sosednjo republiko.«

Zatika se tudi pri nas, saj državni prostorski načrt za brežiško elektrarno še vedno ni sprejet.

T- NIKO GALEŠA /
X- predsednik odbora za HE na spodnji Savi /

»Ker blokada se nadaljuje. Prej je bila mogoče blokada manjša, ni bila tako vidna, pri HE Brežice in pa pri HE Mokrice pa je blokada velika, vidna, jasna in poznani so tudi krivci za to blokado. In zato bomo tudi pri novem vodstvu na MOP-u zahteval odgovornost teh posameznikov.«

V družbi HESS kljub vsemu pričakujejo, da bo DPN za HE Brežice sprejela še odhajajoča vlada takoj v začetku prihodnjega leta, konec prihodnjega leta pa nova vlada tudi DPN za HE Mokrice.

